google/wiki40b huggingface dataset:
פרק 1 לחוקת ארצות הברית

הפרק הראשון בחוקת ארצות הברית מגדיר את מבנה הקונגרס ואת סמכויותיו. 
הפרק הראשון, הארוך ביותר בחוקה, מכיל עשרה חלקים, המגדירים את מבנה הקונגרס, המורכב מבית הנבחרים והסנאט, ואת סמכויותיו.

החלק הראשון

החלק הראשון מעניק לקונגרס את כל סמכויות החקיקה של האיחוד של ארצות הברית. חלק זה נתפרש כאוסר על קיום משאל עם וכמו כן אוסר על העברת סמכויות חקיקה לרשויות שלטון אחרות כמו הרשות המבצעת. עם זאת, בית המשפט העליון של ארצות הברית קבע שמותר לקונגרס להעניק לרשות המבצעת סמכויות מוגבלות להתקנת תקנות. החלק הראשון גם מגדיר את הקונגרס כמורכב מבית נבחרים וסנאט.

החלק השני

החלק השני מגדיר את מבנה בית הנבחרים וקובע שחבריו יבּחרו מדי שנתיים על ידי בעלי זכות הבחירה במדינה אותה הם מייצגים.
החוקה המקורית קבעה כי מי שיש לו זכות בחירה לאחד ממוסדות המדינה שלו, תהא לו זכות בחירה גם בבחירות לבית הנבחרים של האיחוד, אך התיקונים ה-15, ה-19, ה-24 וה-26 הגבילו את זכותן של המדינות להגביל את זכות הבחירה של אזרחיהן.
על חברי בית הנבחרים להיות מעל גיל 25, אזרחי ארצות הברית שבע שנים לפחות ותושבים במדינה שאותה הם מייצגים. אין חובה שהנציגים יהיו תושבים של המחוז אותו הם מייצגים, אף על פי שברוב המקרים זהו המצב.
מספר הנציגים לכל מדינה בבית הנבחרים נקבע כיחסי למספר התושבים במדינה, כאשר עבדים נספרו כ-3/5 אדם חופשי ואינדיאנים שאינם חייבים במס לא נספרו. לכל מדינה נקבע מינימום של נציג אחד. החוקה קבעה שבכל עשור יתבצע מפקד אוכלוסין שיקבע את מספר התושבים בכל מדינה, ועד לביצוע מפקד אוכלוסין קבעה את מספר הנציגים לכל מדינה, כ: 10 לוירג'יניה, 8 לפנסילבניה ומסצ'וסטס, 6 לניו יורק ומרילנד, 5 לקונטיקט, צפון קרוליינה ודרום קרוליינה, 4 לניו ג'רזי, 3 לג'ורג'יה וניו המפשייר ונציג אחד לדלאוור ורוד איילנד.

החלק השלישי

החלק השלישי מגדיר את מבנה הסנאט, כמורכב משני נציגים מכל מדינה באיחוד ולכולם קול שווה. 
הפרק הראשון של החוקה קובע שהנציגים לסנאט נבחרים על ידי בית המחוקקים של המדינה, אולם התיקון ה-17 לחוקת ארצות הברית שהתקבל בשנת 1913 קבע שהסנאטורים יבּחרו בבחירות ישירות על ידי תושבי המדינה.
הבחירות לסנאט מתקימות אחת לשנתיים עבור שליש מהמושבים, כך שכהונת כל סנאטור אורכת שש שנים והרכב הסנאט מתחלף בהדרגה.
הסנאטורים חייבים להיות מעל גיל שלושים בעת היבחרם, להיות אזרחי ארצות הברית למשך תשע שנים לפחות, ולהתגורר במדינה שאותה הם מייצגים.
כמו כן, נקבע כי סגן הנשיא יהיה יושב ראש הסנאט, אולם לא יוכל להצביע אלא במקרה של שוויון. 
לבסוף קובע החלק השלישי כי הסנאט ידון בהדחות של אישי ציבור שסרחו ושנדרש רוב של שני שלישים להדחה. העונש היחיד שהסנאט יכול להטיל הוא הדחה ופסילה מכהונה בעתיד, אולם לאחר ההדחה ניתן עדיין להעמיד את המודח לדין ככל אזרח אחר. לאורך השנים דן הסנאט בהדחתם של תשעה-עשר נושאי משרה ציבורית בהתאם לסמכות זו. בכלל זה דן בהדחתו של הנשיא אנדרו ג'ונסון ובהדחתו של הנשיא ביל קלינטון, אך נמנע מהדיחם.
קניון סינמול

היסטוריה

בניית הקניון הושלמה בראשית שנת 1991. במהלך מלחמת המפרץ, ימים ספורים לפני פתיחתו המתוכננת של הקניון, הוא ספג פגיעה ישירה של טיל סקאד, שנורה מעיראק לעבר חיפה וכוון כנראה לבתי הזיקוק שנמצאים לא הרחק מן הקניון. במשך זמן מה הושאר דגם של הטיל כשהוא תלוי במקום הפגיעה, כאטרקציה תיירותית על מנת לאפשר למבקרים בקניון לצפות בו. בפרסומות מסוימות אף נכתב המשפט "למרות הטיל, עסקים כרגיל".
הקניון אכלס בעברו את ה"כיף כף לנד", מתחם שעשועים שהיה ממוקם בקומה השלישית וכלל מעין לונה פארק. המתחם נסגר באמצע שנות ה-2000 בשל ירידה בפופולריות של הקניון ובמקומו נפתח סניף של בית החולים הפרטי "אסותא". במקביל, פעל במקום קומפלקס של רשת "רב חן" שכלל 7 אולמות קולנוע.
בשנת 2001 הוקמה בשיתוף רכבת ישראל ובמימון מלא של יזמי הקניון (אז החברות א. דורי, שופרסל ואמפל) תחנת הרכבת לב המפרץ על שם מרכז הקניות (ב-2018 שונה שמה ל"תחנת הרכבת מרכזית המפרץ"). מתכנני התחנה התבקשו לעצב את מעבר הנוסעים כך שיעבור בתוך הקניון. זוהי התחנה הראשונה שהוקמה בשיטה זו (בעקבותיה הוקמה התחנה הסמוכה - תחנת הרכבת חוצות המפרץ - גם היא בשיטה דומה). התחנה החלה בפעילותה ב-6 בספטמבר 2001. כתוצאה מלחצים של בעלי הקניון, לא הותרה כל פעילות מסחרית בשטח התחנה, בכלל זה מכונות שתייה.

מיתוג מחודש כ-Cinemall

בחודש יולי 2008 עבר מרכז הקניות "מתיחת פנים" שכללה שיפוץ והרחבה של המבנה המקורי, ושמו שונה לשם הלועזי "Cinemall". חלקו החדש של הקניון הוא למעשה קומפלקס של 23 אולמות קולנוע משוכללים של רשת יס פלאנט, מה שהפך את הקניון לבית הקולנוע הגדול בישראל בעת הפתיחה. הקולנוע ב"סינמול" בולט על רקע מבחר מצומצמם יחסית של אולמות קולנוע באזור הצפון ובחיפה בפרט, לאחר שרבים מהם נסגרו במהלך שני העשורים האחרונים של המאה ה-20 ובעשור הראשון של המאה ה-21.
בעשור השני של המאה ה-21, שטחו של הקניון עומד על 50,000 מ"ר והוא מאגד למעלה מ-150 עסקים וסניפים של רשתות קמעונאיות, לרבות 30 בתי קפה, פאבים ומסעדות. שתי הקומות הראשונות מאכלסות חנויות ומרכזי בידור ואילו הקומה השלישית כוללת את בית חולים אסותא ומרפאות. המקום נמצא בבעלות החברות שופרסל, מנורה מבטחים, וגזית גלוב.
מזלף

מזלף הוא כלי גינה המשמש להשקיית צמחי גינה ביתית, עציצים, אדניות וכיוצא באלה.
המזלף הוא מכל מים קטן, בדרך כלל בקיבול של בין 0.5 ליטר ל-10 ליטר, שנועד לנשיאה ממקום למקום בגינה, שבקצהו מותקנת זרבובית ארוכה לצורך הזלפת המים על הצמחים.

אטימולוגיה

מזלף, שם עצם ממין זכר, מהשורש ז.ל.פ., שורש זה קרוב לשורש ד.ל.פ., שמשמעו זליגה וטיפטוף נוזל. ברבים: "מזלפים".
המונח מזלף הוא במשקל מַקְטֵל, בדומה למונחים "מברג", "מדחף", "מחשב" וכולי.
באנגלית, נקרא המזלף "Watering can" (בתרגום חופשי: "פחית השקיה" או "מכל השקיה").
לעיתים, מכונה המזלף בטעות "משפך", אולם זו טעות מובהקת והמונח "משפך" מתאר עצם שונה לחלוטין המסייע להכניס נוזלים לכלי קיבול בעלי פתח צר ואינו קשור להשקיית צמחים.

המזלף באומנות

מאחר שהמזלף הוא כלי בית נפוץ ופשוט אך עם זאת בעל חן ויחוד משלו, מופיעה דמותו בעבודות אומנות רבות. לדוגמה:
העובדה שהמזלף הוא כלי נפוץ בכל העולם, המשמש להשקיית צמחים שגם היא פעולה מוכרת ונפוצה הנתפסת כפעולה "חיובית" או "ניטראלית", הם ככול הנראה הגורם להופעתו בסצנות רבות באומנות.
תסמונת דרווה

תסמונת דרווֶה (Dravet syndrome) היא צורה נדירה וקשה של אפילפסיה בגיל הילדות. היא נקראת גם אפילפסיה כללית עם פרכוסי חום.

סימפטומים וסימנים

התסמונת מתרחשת אצל ילדים מפותחים בצורה נורמלית. שכיחותה אצל בנים כפולה משכיחותה אצל בנות. תחילת ההתקפים נעה בטווח הגילאים שבין שלושה עד תשעה חודשים אחרי הלידה.
תסמונת דרווה מתבטאת אצל ילדים בסוגי התקפים אפילפטיים שונים. ההתקף הראשוני הוא בדרך כלל פרכוס חום. במהלך השנה שאחרי ההתקף הראשון מתרחשים התקפים מסוגים שונים: התקפי טוני-קלוני, מיוקלונוס, התקפי ניתוק, התקפים א-טוניים. לעיתים קרובות יש נטייה לסטטוס אפילפטיקוס.

סיבה

אצל ילדים רבים בעלי תסמונת דרווה התגלתה מוטציה בגן SCN1A. מוטציות בגן הזה הן כמעט תמיד אקראיות ולכן אי אפשר למצוא אותו אצל ההורים.

היסטוריה

התסמונת נקראת על שם הפסיכיאטרית והאפילפטולוגית הצרפתיה שרלוט דרווה (Charlotte Dravet) שנולדה ב־14 ביולי 1936. התסמונת תוארה על ידה ב־1978. עד 1992 פורסמו על ידה ועל ידי עמיתיה 192 מקרים.
ג'ון סאליבן (דיפלומט)

ביוגרפיה

ג'ון ג'וזף סאליבן נולד ב-20 בנובמבר 1959 בבוסטון שבמסצ'וסטס. הוא בוגר בהיסטוריה ומדע המדינה מאוניברסיטת בראון בשנת 1981, וב-1985 השלים דוקטורט במשפטים מבית הספר למשפטים של אוניברסיטת קולומביה. הוא התמחה כעוזר משפטי לשופט בית המשפט לערעורים של ארצות הברית עבור הסבב החמישי, ותחת שופט בית המשפט העליון של ארצות הברית דייוויד סוטר.

קריירה

ב-1991 עבד סאליבן כיועץ לעוזר התובע הכללי של ארצות הברית, ג'יי מייקל לוטיג. בשנה שלאחר מכן כיהן כסגן היועץ הראשי של הנשיא ג'ורג' הרברט ווקר בוש במהלך מסע בחירתו השני לנשיאות ב-1992.
ב-1993 הצטרף סאליבן למשרד עורכי הדין "מאייר, בראון, רואו ומאו LLP" בוושינגטון די.סי. בביוגרפיה שלו נכתב כי הוא שימש כיועץ בכיר בארבעה קמפיינים נשיאותיים. הפעילות של סאליבן התמקדה במדיניות הסחר, ההשקעות ומדיניות החוץ והביטחון הלאומי של ארצות הברית. הוא גם ייעץ למנכ"לים, יועצים כלליים בנושאי סכסוכים והסדרים בינלאומיים בתחום הסחר, השקעות זרות בארצות הברית, במזרח התיכון, ברוסיה ובמדינות אחרות. בין לקוחותיו נמנות חברות נפט וגז מרכזיות, חברות ייעוץ, ראיית חשבון ושירותים פיננסיים. הוא ייצג לקוחות אלה בפני מחלקות וסוכנויות של ממשלות ארצות הברית וממשלות זרות, כמו גם בתחום הליטיגציה בארצות הברית, שם הגיש תצהירים והציג טיעונים בעל פה בבתי משפט ברחבי הארץ. בעת ממשלו של ברק אובמה היה סאליבן יו"ר הדיאלוג העסקי האמריקאי-עיראקי ויו"ר ועדה מייעצת ליחסים כלכליים בין שתי המדינות.
בפברואר 2004 מינה מזכיר ההגנה האמריקני דונלד רמספלד את סאליבן לסגן היועץ המשפטי של מחלקת ההגנה של ארצות הברית. במהלך כהונתו, הוא קיבל את מדליית מזכיר ההגנה עבור שירות ציבורי יוצא דופן.
לאחר מכן עבר סאליבן למחלקת המסחר של ארצות הברית, שם כיהן כיועץ משפטי למשרד. עם התפטרותו של סגן מזכיר המסחר של ארצות הברית, דייוויד סמפסון, מונה סאליבן לממלא מקום סגן המזכיר ב-1 בספטמבר 2007. לאחר מינויו לממלא המקום, הודיע נשיא ארצות הברית ג'ורג' ווקר בוש על מינויו לסגן מזכיר המסחר של ארצות הברית באופן קבוע, והושבע ב-14 במרץ 2008 לתפקידו לאחר אישור הסנאט. כמנהל התפעול הראשי של המשרד, הוא ניהל תקציב של 6.8 מיליארד דולר ו-38 אלף עובדים ב-13 יחידות תפעוליות. הוא היה גם חבר במועצת המנהלים של נשיא ארצות הברית ג'ורג' בוש.

סגן מזכיר המדינה

הנשיא דונלד טראמפ מינה את סאליבן לסגן מזכיר המדינה של ארצות הברית ב-11 באפריל 2017. מינויו אושר על ידי הסנאט ב-24 במאי ברוב של כ-94 תומכים לעומת 6 מתנגדים.
ב-1 באפריל 2018, החל לכהן כמזכיר המדינה של ארצות הברית בפועל עם הדחתו של מזכיר המדינה רקס טילרסון בידי הנשיא דונלד טראמפ. כהונתו הסתיימה עם מינויו הקבוע של מייק פומפאו לפקיד ב-26 באפריל.

חיים אישיים

לסאליבן ולאשתו, גרייס רודריגז, יש שלושה ילדים והם חיים במרילנד. הוא אחיינו של ויליאם סאליבן, שגרירה האחרון של ארצות הברית באיראן.
משחקייה

משחקייה היא מרחב המיועד למשחקי ילדים. המשחקייה היא חדר משחקים בו ילדים משחקים לבד או עם אחרים במשחק חופשי לא מכוון, משחקי אומנות ויצירה, משחקים קוגניטיבים, או מתקנים שונים כעין גרסה מוקטנת של מגרש משחקים.

מאפיינים

המשחקייה תחומה במרחב מצומצם, בדרך כלל מקורה, ועשויים להיות בה משחקים שונים כמו בובות ובית בובות, מכוניות, כדורים, דמויות, דף וצבעים, משחקי קופסה, ספרים ומתקנים. הפעילות במשחקייה מתבצעת עם או בהשגחת מבוגר. במשחקייה עשויים להיות מתקנים המכילים חלקים קטנים ונתיקים המסוכנים לילדים ולכן הפעילות מחייבת השגחת מבוגר.

סוגי משחקיות

משחקיות עשויות להימצא בחנויות גדולות, ומטרתן להעסיק את הילדים כדי לאפשר להוריהם להוציא את כספם בנחת בחנות. משחקיות אלו הן הקטנות יותר. במשחקיות אלו ניתן להשאיר לבד ילדים מגיל צעיר יחסית. 
סוג אחר של משחקיות הן משחקיות בתשלום. משחקיות אלו גדולות יותר, ובהן אין הצוות המתפעל שש להתיר השארתם של ילדים קטנים באחריותו המלאה. במשחקיות אלו יימצא מגוון פעילויות, גם לילדים מבוגרים יותר. המתקנים המשולבים במשחקייה כזו עשויים להגיע לגובה של כמה מטרים.

מתקני משחק

בין מתקני המשחקים הנפוצים במשחקיות ניתן למנות בריכת כדורים, מתחם ג'ימבורי, מתקנים מתנפחים, עמדות משחקי מולטימדיה ומתקני רב מרחב.
במשחקיות הענק יש לפעמים גם מתקני לונה פארק כמו למשל, רכבת חשמלית, קרוסלה, בנג'י טרמפולינה, השור הזועם, ספינת פיראטים ומכוניות מתנגשות.
החל מחודש פברואר 2010, הקמת משחקיה כרוכה בקבלת אישור תו תקן ישראלי (ת"י 1498 למתקני משחק ות"י 5378 למתקנים מתנפחים) ממכון התקנים הישראלי.
פדה גליציה

קורות חייה

פֶדֶה גליציה נולדה במילנו, במועד לא ידוע, אולם משערים שזה היה לפני 1578. אביה נונציו גליציה היה במקור מטרנטו ועבר למילנו. האב שהיה צייר מיניאטורות היה המורה הראשון שלה. כבר בגיל צעיר הייתה גליציה אמנית ידועה וקיבלה הזמנות בזכות עצמה.
היא לא נישאה מעולם. נפטרה במילנו במועד לא ידוע בשנת 1630.

יצירתה

נראה שגליציה התפרסמה בעיקר בזכות ציורי טבע דומם שלה. יש הרואים בה אחת מחלוצי הסוגה הזו. ציור שלה מ-1602 נחשב לטבע הדומם החתום הראשון של צייר איטלקי כלשהו.
ציוריה של גליציה היו בסגנון המנייריזם הלומברדי, שמקורו במנטובה. גליציה הייתה ידועה בהקפדתה על הפרטים בציוריה, זאת אולי בהשפעת אביה צייר המיניאטורות. הצורה בה טיפלה בתכשיטים ובפרטי הלבוש בדיוקנאות שציירה, הפכו אותה לציירת דיוקנאות מבוקשת.
בתחילת דרכה ציירה בעיקר דיוקנאות ומיניאטורות. בהמשך קיבלה גם הזמנות לתמונות מזבח ולתמונות של סצנות דתיות ומיתולוגיות. רבות מהן עסקו בסיפור יהודית והוֹלוֹפֶרְנֶס. ייתכן שציור יהודית והולופרנס הראשון שלה הוא משנת 1596.
כיום ידועות 63 יצירות שלה, מהן 44 של "טבע דומם".
לה דז אלפ

אתר הסקי

הקרחונים באתר הסקי מאפשרים סקי בכל עונות השנה, אך הרכבלים פועלים רק בין אמצע חודש יוני ועד סוף אוגוסט בעונת הקיץ ומתחילת דצמבר ועד סוף אפריל בעונת החורף ומספר ימים נוספים בחודש אוקטובר.
פוניקולר היוצא מתחנת הרכבל בדיאבלה, מוביל לפוניקולר נוסף הנוסע בתוך מנהרה מתחת לקרח ומגיע לגובה של 3,450 מטר שם ישנה נקודת תצפית ממנה ניתן לראות את ההרים סביב, ביניהם גם פסגות הנמצאות במרחק של למעלה ממאה קילומטרים מנקודת התצפית, וכן את ההר הגבוה ביותר באירופה, המון בלאן, ואת ההרים L'Alpe d'Huez וה- Platea de Vercors, המתנשאים מעל העיר גרנובל.
בתוך הקרחון ישנה מערה ובה פסלים של חיות ודמויות שונות מקרח.

תיירות קיץ

לה דז אלפ היא אתר פופולרי לתיירים ומטיילים ובעיקר לרוכבי אופניים. בנוסף בעיירה שפע של אטרקציות לילדים בכל הגילאים.
בימי הקיץ פועלים בעיירה שני רכבלי כיסאות העולים לפסגות ההרים בשני הצדדים, מעלית גונדולה המחברת את העיירה עם הכפר ונוסק, וכן מערכת של כמה מעליות גונדולה העולות לאתר הסקי.
שוק איכרים

שוק איכרים הוא שוק שבו מוכרים את סחורתם ספקים עצמאיים – על פי רוב איכרים וחקלאים – אשר מציגים בדוכנים או פורסים על שולחנות את תוצרתם, כדוגמת פירות, בשר ולעיתים מזון ומשקאות מוכנים.
שוקי איכרים הם תופעה כלל עולמית אשר קיימת במדינות רבות בעולם ובאזורים נרחבים כדוגמת אמריקה הלטינית, אירופה (בעיקר צרפת), צפון אמריקה (ארצות הברית וקנדה) ואסיה. כאשר בכל מקום ניכר הייחוד התרבותי והקולינרי של אותו אזור, אם זה במלאכות ייחודיות או במאכלים מקומיים. יום השוק השבועי הוא חלק מחיי הכפרים וכיכרות ערים ברחבי העולם. השוק היא דרך טובה עבור הנוסע לטעום מן המאכלים המקומיים וללמוד על התרבות המקומית האותנטית.
יתרונו של שוק האיכרים מבחינת הצרכן הוא בקנייה ישירה מהיצרן של המזון הטרי, האורגני, העונתי שנעשה בגידול חקלאי מקומי; ומבחינת החקלאי, הוא אינו משתמש בגורם שלישי מתווך ובדרך זה נמנע אובדן חלקי של רווחים. 
שוקי איכרים, שהיו קיימים בטרם המהפכה התעשייתית, הוחלפו בערים המודרניות עם הזמן במכולות וסופרמרקטים. ואולם בשנים האחרונות התחזקה מגמת שוקי האיכרים בעולם.
שוקי האיכרים הם חלק מתנועת המזון האיטי (בניגוד למזון המהיר), והם שואבים ממנה השראה בקידום המטבח המקומי והחקלאים המקומיים.

שוקי איכרים בישראל

בישראל הוקם "שוק האיכרים" ביוזמתן של השפית ועיתונאית האוכל שיר הלפרן והגסטרונומית ועיתונאית האוכל מיכל אנסקי. הוא החל לפעול ב-16 במאי 2008 בנמל תל אביב, כשוק שבועי שיתקיים בימי שישי, והיו בו כעשרה דוכנים; בשנת 2011 מספרם עלה ל-50. משם התפתח לערים נוספות בישראל; ירושלים, הרצליה, רעננה, חולון, באר שבע, ראשון לציון, גבעת שמואל, קיסריה, אשדוד, ובת ים.
שוקי האיכרים מצויים בהתמודדות מול דרישות ותקנות משרד הבריאות, המחייב פיקוח ורישיון לעיסוק במזון. כמו כן, אין פיקוח על אריזת המזון, תנאי אחזקתו ושינועו ומעקב אחר פגות התוקף שלו. טענות אלה מועלות פעמים רבות מצד סוחרים ויצרנים ממוסדים, החוששים בפגיעה בנתח השוק שלהם על ידי שוק האיכרים.

שוק הנמל

בנובמבר 2010 נפתח "שוק הנמל" – שוק מקוּרֶה של 1,000 מ"ר הממוקם בהאנגר 12 בנמל תל אביב, בעיצובו וביוזמתו של האדריכל רועי חמד. השוק פתוח ופועל במשך שישה ימים בשבוע, ובו ראשון הוא יום המנוחה. הוא מבוסס על מודלים מהשווקים; "לה בוקריה" בברצלונה שנוסד במאה ה-13 והוא אחד הוותיקים והגדולים בספרד; "בורו" בלונדון שהוא שוק הירקות והפירות המקורה הוותיק ביותר בעיר; והשוק המקורה בוונקובר שבקנדה.
השוק הוקם במבנה דו-קומתי, עם גלריה עליונה, והחשמל המשמש להפעלתו מופק משלוש טורבינות העושות שימוש ברוחות הים, והגג סולארי, כל אלה משמשים אמצעים כדי להקטין את הנזק הסביבתי, ולהסתמך על אמצאי הטבע. הוא קטן ומעוצב כמתחם מסודר שבצדדיו ובמרכזו חנויות, דוכני קבע ודוכנים משתנים, ובימי שישי שוק האיכרים מצטרף לשוק הנמל ברחבות הכניסה.

שוק איכרים שנתי במושב ירקונה

לתושבי מושב ירקונה מסורת ארוכת שנים בארגון שוק איכרים שנתי שנערך בעונת האביב. "באזאר ירקונה" הוא אירוע שמשלב תרבות, בילוי ותרומה לקהילה, והוא כולל עשרות דוכנים שונים ובהם גבינות, יין, ירקות אורגניים, פרחים, פירות טריים, חפצי אומנות, בתי קפה, פיצה, פעילויות כיף, מוזיקה ואטרקציות. האירוע כולו מאורגן בהתנדבות מלאה על ידי תושבי ירקונה וכל ההכנסות מועברים בתרומה לעמותת חיים שפועלת להצלת חיים של ילדים חולי סרטן.
שקע הבזלת של דלתון

שקע הבזלת של דלתון הוא מאר, תצורה גאולוגית המצויה ליד מאגר המים דלתון, דרומית למושב דלתון במזרח הגליל העליון.

היסטוריה גאולוגית

מצפון להרי צפת הייתה רמה הררית שעברה תהליכי סחיפה ממושכים ועליה זרמה בזלת שמקורה בהרי געש כבויים: הר אדמון, הר דלתון והר יוחנן. רמה זו נקטעה על ידי העתק שנוצר בנחל חצור (א-ריחניה). קיטוע זה השקיע את חלקה הצפוני של הרמה (רמת עלמה, כפי שהיא מוכרת היום) בכ-100 מטרים לעומת רמת דלתון.
שקע דלתון תחום בסוללה של סלעי בזלת. בין סלעי הבזלת מצויים גם סלעי גיר ו"כדורי אליהו". סלעי גיר הם סלעי משקע, ובדרך כלל אינם נמצאים יחד עם סלעי בזלת, אם כי תופעה זו נפוצה במארים, שכן הפיצוץ היוצר אותן קורע סלעים מקירות הדיאטרם שמתחת למאר ומעיף אותם יחד עם החומר הגעשי מבעד ללוע שנוצר.
מאר נוצרת כאשר מגמה לוהטת זורמת באה במגע עם מי תהום והחום העז הופך את המים לקיטור דחוס, בשלב מסוים גורם לחץ הקיטור הדחוס להתפוצצות היוצרת לוע משני.
צ'וס למפראבה

ביוגרפיה

נולדה במדריד. לאחר סיום לימודי התיכון, הלכה בעקבות חיבתה הגדולה לציור דווקא, ונרשמה ל"אקדמיה המלכותית לאמנויות של סן פרננדו" במדריד. ב-1958 רשמה את הופעת הבכורה שלה כשחקנית טלוויזיה. תפקידיה הראשונים בקולנוע היו בסרטיו של לואיס גרסיה ברלנגה ("El Verdugo", והסאגה " Nacional").
בשנות ה-80 הגיע הזינוק בקריירת המשחק שלה, בעקבות תפקידיה בסרטיו של הבמאי פדרו אלמודובר. בסרטים אלו גילמה את דמות האשה המבוגרת (האמא, הדודה או הסבתא) אשר מתייחסת בטבעיות לתופעות חברתיות חריגות. בין היתר שיחקה ב"הרגלים מגונים" (1983), "מה עשיתי שזה מגיע לי?" (1984) ו"נשים על סף התמוטטות עצבים" (1988). למפראבה הוסיפה לשתף פעולה עם אלמודובר גם בסרטיו הבאים, הידועים שבהם "דבר אליה" (2004) ו"לחזור" (2006). בשל הופעותיה החוזרות בסרטים של אלמודובר, דבק בה לעיתים הכינוי "נערת אלמודובר" (Chica Almodóvar).
היא שיחקה גם בסרטיו של פרננדו טרואבה. לראשונה בסרט "שנת האורות" (1987), שעל משחקה בו הייתה מועמדת לפרס גויה עבור שחקנית המשנה, וכן בסרט זוכה פרס אוסקר לסרט הזר הטוב ביותר לשנת 1993, "הפיתוי הכי יפה של חיי". על סרט זה זכתה בפרס גויה לשחקנית המשנה. בסך הכול הייתה צ'וס מועמדת ארבע פעמים לפרס גויה.
נפטרה באלמריה ב-4 באפריל 2016.
פארק יער שהם

פארק יער שהם הוא פארק השוכן מזרחית ליישוב שוהם, בין כביש 444 ממערב לכביש 6 ממזרח, ובין אזור תעשייה "ברקת" מצפון לנחל בית עריף מדרום. שטחו של הפארק כשני קמ"ר, אורכו מצפון לדרום הוא 1,750 מטרים ורוחבו ממזרח למערב 1,250 מטרים. הוא משתרע על פני מספר גבעות בגבהים של 60 עד 140 מטרים על פני הים. למרות שמו של הפארק, היער בו דליל למדי, ורובו אזור טרשי וסלעי. שביל ישראל חוצה את הפארק מצפון לדרום בחלקו המערבי.
קרן קיימת לישראל החלה להכשיר את הפארק בשנת 1987 כחלק מתוכנית "ציר הגבעות", המיועדת לקשר שטחי יער, שמורות טבע ושטחים חקלאיים, ממקורות הירקון בצפון עד פארק קנדה בדרום. ביער הוכשרו שבילי הליכה ורכיבה על אופני הרים, דרכים לרכבי שטח, ופינות לעריכת פיקניקים. שלושה מעברים ת-קרקעיים מתחת לכביש 444 מקשרים את הפארק אל שוהם. עוד הוכשרה במקום מרפסת תצפית בראשה של גבעת ה"ספלולים והמדוכות" וממנה תצפית מערבה אל מישור החוף ומזרחה לעבר הרי השומרון. בתצפית יש אתר זיכרון לסמל גיא סודאי שנפל ב-1994 בלבנון. הגבעה זכתה לשמה בשל שקעים בגדלים שונים שנחצבו בסלע. השקעים הקטנים מכונים "ספלולים", וייתכן ששמשו כמזבחות קדומים; והגדולים נקראים "מדוכות" ושימשו לכתישת גרעינים ועשבי תבלין.
בשטח הפארק התגלו שרידים ליישובים מתקופת המשנה ומתקופת התלמוד ומספר מערות קדומות. במרכזו נמצאים שרידיה של "חורבת תנשמת" שבה נחשפו שרידי כנסיית בכחוס מהתקופה הביזנטית. הכנסייה נחשפה בשנת 1995 במהלך חפירות הצלה, והיא מתוארכת למאה ה-4. שטחה כ-100 מ"ר והיא מחולקת לשלוש סטראות על ידי שישה עמודים. בכנסייה נמצאו ריצפת פסיפס בצבעי שחור, לבן, אדום וכתום, וכתובת ביוונית לאמור "של בכחוס הקדוש", אשר הקנתה לכנסייה את שמה. ליד הכנסייה נמצאו בית בד ובריכת מים.
דל דיילי

קריירה צבאית

דיילי נולד וגדל בעיירה פלאנדרו, דרום דקוטה. הוא החל את דרכו בצבא ארצות הברית עם הרשמו למכללה הצבאית ווסט פוינט. לאחר שסיים את חוק לימודיו ב-1971, והוסמך כקצין בדרגת לוטננט התגייס לצבא והשלים קורס סיירים, הסמכה כצנחן והכשרה כטייס מסוקים. כקצין צעיר שירת ברגימנט הריינג'רס ה-75 אולם את עיקר שירותו עשה כטייס וכמפקד בחטיבה האווירית למבצעים מיוחדים 160. דיילי לחם במלחמת המפרץ כמפקד החטיבה האווירית למבצעים מיוחדים 160, תוך שהוא מתעקש אישית לפקד על מבצעי עומק שביצעה החטיבה. בהמשך שימש דיילי בשורת תפקידי מטה ופיקוד בפיקוד המבצעים המיוחדים עד אשר בשנת 2001 מונה למפקד מפקד פיקוד המבצעים המיוחדים המשולבים ופיקד עליו בין היתר במבצע אנקונדה. בשנת 2007 פרש מן השירות הצבאי ושימש כמתאם הלוחמה בטרור במחלקת המדינה עד לשנת 2009.
פארק יד לבנים

היסטוריה

בעת חנוכת בית יד לבנים באפריל 1953 פורסם שהבית נמצא בתוך גן שיקרא גן העצמאות ושטחו 50 דונם. שנה לאחר מכן, בתחילת מאי 1954 נחנך הגן בשטח של כ-30 דונם. בשנת 1963 נחנך בנוכחות דוד בן-גוריון שדרת הראשונים שהוקם בצמוד לגן.
הגן תוכנן על ידי האדריכלים ליפא יהלום ודן צור.
בשנת 2019 עובר הפארק שדרוג מקיף שכולל שדרוג השבילים, החלפת המתקנים בגן השעשועים והנגשה נוספת לבעלי מגבלות.

מתחמים ואטרקציות

ברחבי הפארק ובסביבתו נמצאים מספר מתחמים הכוללים את:

מתחם הזיכרון

מתחם הזיכרון נמצא מאחורי בית יד לבנים והוא כולל אנדרטה לזכרם של בני פתח תקווה שנרצחו במאורעות תרפ"א, ביניהם: אבשלום גיסין, חיים צבי גרינשטיין, נתן רפפורט וזאב אורלוב. בנוסף, ישנה אנדרטה נוספת לזכרו של רס"ן ניר יוגב שנהרג בתאונת דרכים ברמת הגולן ב-21 באוקטובר 1992.
לצד האנדרטאות ניצב טנק שלל ישן.

האגם והמפלים

נוסף לאנדרטאות בפארק ישנו אגם אקולוגי גדול עם מפלים גדולים, שנמצא צמוד לגבול גן החי. ברחבי הגן זורם פלג אקולוגי צר וארוך שמתחבר לאגם, אשר נמצאים דגים בתוכו. כמו כן, מדי פעם ניתן לראות עופות מים שעוצרים למנוחה ושתייה בפארק.

המזרקות וגן השעשועים

בפארק ישנו מתחם משחקים גדול ומוצל עם מתקנים המתאימים לילדים. מלבד גן השעשועים ישנו מתחם מזרקות שנחנך ב-15 בספטמבר 2015 ובעל שעות פעילויות קבועות במשך השבוע. במתחם ישנם כ-15 מזרקות, רצפת ניקוז וספסלים, ובלילה המזרקות מוארות. וכמו כן, בפארק ישנו גן כלבים סגור המשמש לבעלי כלבים בלבד.

גן החי

בתוך הפארק נמצא גם גן החי העירוני, שהכניסה אליו בתשלום. גן החי הוא גן חיות קטן בעל מגוון עופות, יונקים וזוחלים גדול, שביניהם: קפוצ'ינים, פלמינגו מצוי, ארות, בבונים מצריים, צבי יבשה דרבניים, איגואנות ומינים רבים אחרים.
אדמונד השני, מלך אנגליה

ביוגרפיה

אדמונד היה בנו השלישי של המלך אתלרד השני מאשתו הראשונה, אלפלאד מנורת'מבריה. אמו נפטרה לפני שנת 996, ואביו נישא פעמיים נוספות. אדמונד לא היה צפוי להיות מלך אנגליה, אך לאחר מותם של שני אחיו הבוגרים, הוא הפך ליורש העצר ב-1014 עם מות אחיו הבכור אתלסטאן. בין אדמונד לאביו החלו מאבקי כוח. אדמונד היה זה שהצליח ב-1015 להדוף את פלישתו של קאנוט הגדול ולכבוש מחדש את וסקס, ובמקביל הוציא אתלרד להורג שניים מבעלי בריתו של אדמונד - סיגפרת' ומורקאר. אדמונד, כצעד מחאה כנגד אביו, נשא לאישה את אלמנתו של סיגפרת', אלדגית'. אתלרד נפל למשכב ומת ב-23 באפריל 1016, ואדמונד ירש את כסאו, אך זכה לתמיכה מועטה בלבד מהאצולה של לונדון, שלאחר כיבוש וסקס בידי אדמונד הייתה נתונה במצור מצד כוחותיו של קאנוט, שהחל צובר אהדה ברחבי אנגליה, בייחוד בקרב האצולה של אזור סאות'האמפטון.
העימות בין קאנוט לאדמונד נמשך עד לתבוסתו של אדמונד ב-18 באוקטובר בקרב אסנדון (Assandun). בתום הקרב הצליחו שני המלכים לדון בתנאי השלום ביניהם, שהותירו את וסקס בידי אדמונד, והעניקו לקאנוט אדמות מצפון לנהר התמזה. בנוסף הסכימו השניים כי לאחר מותו של אחד מהם, יעברו השטחים שבשלטונו לשליטת האחר. אדמונד השני מת ב-30 בנובמבר 1016, ושטחי שלטונו עברו לידי קאנוט שהפך למלך אנגליה. אדמונד נקבר במנזר גלסטונברי בסומרסט, אך מקום קבורתו המדויק אינו ידוע, כיון שככל הנראה נהרס בתקופת פיזור המנזרים. שני בניו של אדמונד - אדוארד הגולה (אביו של אדגר אתלינג) ואדמונד, נמלטו לאחר מותו להונגריה.
שפה אוליגוסינתטית

שפה אוליגוסינתטית (מיוונית ὀλίγος שפירושו מעט, קצת) היא כל שפה שמשתמשים בבה במעט מורפמות, אולי רק מאה שמתחברות בצורה סינתטית כדי ליצור היגדים. אוליגוסינתטיות היא, כמעט תאורטית לחלוטין ותלויה במידה רבה ביצירת מילים מורכבות ארוכות, במידה העולה על זו של שפות פוליסינתטיות טבעיות.
מאחר שלא ראו בשום שפה טבעית תכונות אוליגוסינתטיות, כמה בלשנים מתייחסים לאוליגוסינתזה אמיתית כבלתי אפשרית או בלתי מעשית לשימוש פרודוקטיבי אצל בני אדם; השימוש בו מוגבל לשפות מתוכננות, כגון, שיחדש, סונה, טוקי פונה  ו- aUI. לגבי ההשפות האינדיאניות הילידיות נאוואטל ושפת שחורי הרגל נטען בעבר כי הן מציגות תכונות אוליגוסינתטיות (בעיקר על ידי בנג'מין לי וורף) בשפות כאלה, הוא טען, "אוצר המילים מורכב מפונמות ורעיון רחב או מערכת מורכבת של רעיונות הקשורים זה בזה המתאימים להתנהגות זו". עם זאת, הקהילה הבלשנית דחתה במידה רבה טענות אלה, והעדיפה לסווג את נאוואטל ושפת שחורי הרגל כפוליסינתטיים.